google/wiki40b huggingface dataset:
עשירים ומפורסמים

העלילה

דיאגו הוא סטודנט צעיר, אשר זוכה לקבל תפקיד של עו"ד. לוסיאנו סלרנו, אביו של דיאגו, הוא איש רשע ומושחת אשר השיג במרמה את הונו. מרסדס היא אמו של דיאגו אשר מתה בתאונה מסתורית. דיאגו מאורס לסברינה סרוונטה, בתו של דריו סרוונטה, יד ימינו של לוסיאנו. לדיאגו יש אם חורגת בשם הלנה, אשר התחתנה עם אביו בגלל הכסף והעושר. ולריה גרסיה מנדז היא בחורה צעירה רומנטיקנית ויפה. היא בת למשפחת אמידה וטובה, ולומדת בבי"ס פרטי ברמה גבוהה, שם יש לה שתי חברות טובות: טרינידד וסברינה סרוונטה, ארוסתו של דייגו. הוריה הם אלברטו ומרתה מנדז, זוג המתעב שחיתות, אשר מעוניין לחיות חיי פשטות. לולריה יש גם אח ששמו אגוסטין. 
יום אחד, מחליטה ולריה "לשאול" מאחיה אגוסטין, את רכבו ולצאת לסיבוב, אך אז היא מתנגשת תוך תאונה בלתי צפויה בקורבט של דיאגו. בעוד היא מתעצבנת בגלל התאונה שהיא עשתה עם הרכב של אחיה וכועסת על דיאגו, הוא נשאר המום לנוכח יופיה של הבחורה הצעירה שהרגע פגש. ממבט ראשון כבר היה ברור לו שהוא מצא את אהבת חייו. לאחר המקרה, מקבלים מרתה ואלברטו הזמנה מיוחדת מלוסיאנו סלרנו, חבר ילדותו של אלברטו, אשר חוגג את יום הולדתו של בנו דיאגו. הזוג מנדז מקבל את ההזמנה מהידיד הוותיק, מבלי לדעת שכל זה משמש פתח חדש למערכת יחסים עוינת מחדש של שתי המשפחות הללו. מנגד, מקבלת גם ולריה הזמנה לאותה מסיבה מחברתה סברינה. במסיבה, ולריה ודיאגו נפגשים בשנית. תחילה, גם היא לא יודעת שהוא הארוס של החברה הכי הטובה שלה, וגם הוא לא יודע כי מדובר בחברה של הארוסתו. מאותה נקודה הזוג ימצא את עצמו ניתקל בקשיים מצד המשפחה.

שיר פתיחה

שיר הנושא נקרא "שתי נשמות" (Dos almas), בביצוע הזמר הארגנטינאי ויקטור הרדיה (Víctor Heredia).
ארנסט פון אובן

תחילת דרכו

אובן נולד ב-3 בפברואר 1859 במחוז קריס הם בממלכת פרוסיה. כיום באזור מחוז ארנסברג במדינת נורדריין-וסטפאליה. ב-1878 התגייס כצוער לצבא הקיסרות הגרמנית והוצב ברגימנט הרגלים ה-91 (אולדנבורג). ב-14 בפברואר 1880 הועלה לדרגת לויטננט ולאחר שלמד באקדמיה הצבאית הפרוסית הועלה לדרגת אובר-לויטננט והוצב במטה הכללי. ב-1893 הועלה לדרגת האופטמן. ב-1903 מונה למפקד גדוד ברגימנט הרגלים ה-8 (התורינגי), ובהמשך הועלה לדרגת אוברסט-לויטננט והוצב ברגימנט הרגלים ה-27 (המגדבורגי ה-2 - לואיס פרדיננד, נסיך פרוסיה). ב-7 באוגוסט 1908 הועלה לדרגת אוברסט ומונה למפקד רגימנט הרגלים ה-38 (שלזיה - גנרל-פלדמרשל גראף מולטקה).

אחריתו

לאחר שביתת הנשק בנובמבר, הוא הוביל את חייליו חזרה לגרמניה והצטרף לרייכסווהר. ב-1919 הוא מונה לראש אגף המבצעים והוביל את חיילי הרייכסווהר שהשתתפו בכיבוש הרפובליקה הסובייטית הבווארית. ב-23 ביוני של אותה שנה הוא מונה למפקד הקורפוס ה-2 והוצב בגבול עם פולין. עם המעבר לצבא של 200,000 איש, אשר נכפה על גרמניה לאחר המלחמה, ב-30 בספטמבר פורק הקורפוס ה-2. אובן ויתר על תפקידיו ופרש מהצבא, ובתמורה דרש וקיבל דרגה של גנרל חיל הרגלים. הוא נפטר ב-21 במאי 1945 בעיר גוסלאר בגיל 86.
קובאן קרסנודאר (רוגבי)

היסטוריה

הקבוצה הוקמה ביוזמת איש העסקים אנטולי קיסליוב ושחקן הרוגבי פיודור מוסאטוב, ב-1996. הקבוצה הוקמה על בסיס בית הספר לספורט מספר 82 בקרסנודאר ובתוך זמן קצר הפכה לקבוצה המעוטרת ביותר בתחום רוגבי שביעיות.
הקבוצה נטלה חלק באליפות רוסיה ברוגבי שביעיות בעונת 2004 וסיימה במקום השלישי.
משחק האולסטאר של ה-MLS

משחק ה-ALL STAR ב-MLS הוא משחק כדורגל המתקיים כל שנה במסגרת ליגת ה-MLS. הרעיון למשחק נוצר ממשחקי אולסטאר אחרים בליגות ה-NBA,‏ ה-NFL וה-MLB, הגם שמבנהו קשיח פחות.
בשישה מתוך תשעת משחקי האולסטאר, המשחק נערך בין קבוצת המזרח לקבוצת המערב. פעמיים, בשנים בהן נערכים משחקי גביע העולם בכדורגל, נערך המשחק במסגרת בינלאומית; ב-1998, נבחרת השחקנים האמריקאים של ה-MLS שיחקה נגד נבחרת הזרים של הליגה. ב-2002, נבחרת ארצות הברית בכדורגל שיחקה נגד כוכבי ה-MLS.
ב-2003, שיחקה נבחרת כוכבי ה-MLS נגד הקבוצה המקסיקנית "צ'יבאס" דה גוודלחרה בלוס אנג'לס, במה שהיה, כנראה, אחד המשחקים התחרותיים ביותר בתולדות הליגה. ב-2004, תוכנן מפגש בין כוכבי הליגה לבין ריאל מדריד, אך בוטל לאחר שריאל כשלה בניסיונה להעפיל האוטומטית לשלב הבתים, והמשחק נערך בפורמט הרגיל של המערב נגד המזרח. ב-2005, שיחקו כוכבי הליגה נגד פולהאם מהפרמייר ליג באצטדיון קולומבוס קרו באוהיו, במשחק שנערך לכבוד חלוץ קולומבוס קרו לשעבר, ושל פולהאם כיום, בריאן מקברייד.
בשנת 2008, נערך משחק האולסטאר בעיר טורונטו שבקנדה, לכבוד קבוצת ה-MLS החדשה, טורונטו.
סופיאן אבו זיידה

ביוגרפיה

אבו זיידה נולד במחנה הפליטים ג'בליה שברצועת עזה. לאחר שהשלים את לימודי התיכון, הצטרף לפת"ח.
בין השנים 1981–1993 נכלא בישראל בגין השתייכות לארגון עוין, החזקת אמצעי לחימה, גיוס פעילים ופגיעה במשתפי פעולה. בתקופת מאסרו, הגיע לעמדת הנהגה בתנועה, ושימש כדוברם של האסירים, וכן העמיק את ידיעותיו על החברה הישראלית ואת שליטתו בעברית.
השתחרר בעקבות הסכמי אוסלו והשתלב בתפקידים שונים במנגנוני הרשות. במקביל השלים תואר בוגר בסוציולוגיה באוניברסיטת אל-אזהר בעזה ובתחילת המאה ה-21 המשיך ללימודים מתקדמים בבריטניה. עבודת הדוקטורט שלו עסקה במדיניות של ישראל ובמוסדות היישוב שקדמו לה ביחס לשאלת ירושלים. לאחר שובו מבריטניה, התמנה ב-2005 לשר לענייני אסירים ברשות הפלסטינית, במשרד שבו שימש סגן-שר ב-1999. כיהן בתפקיד עד לחילופי השלטון ברשות ב-2006.
במהלך עימות חמאס-פת"ח ברצועת עזה בשלהי 2006 נחטף על ידי אנשי חמאס. הללו הגישו אולטימטום לפת"ח אולם שיחררוהו כעבור מספר שעות. בתקרית אחרת אנשי חמאס תקפו ופוצצו את ביתו.
אבו זיידה מתגורר במחנה הפליטים ג'בליה, נשוי ואב לארבעה.
בית הורדוס

גלות אדום

ישנם חוקרים הסבורים ש"בזכותו" של הורדוס נקראת הגלות האחרונה "גלות אדום", וחורבן הבית על ידי הרומאים נחשבת לחורבן על ידי אדום, אף על פי שלכאורה אין קשר ממשי בין הרומאים לבין זרעו של עשו האדומי. אלא הורדוס האדומי (במובן ריאלי) הוא אשר גרר את הרומאים להתערב בממשל בישראל, ובסופו של דבר הוא גרם לכך שהבית השני נחרב, בטלה המלוכה מישראל ועם ישראל יצא לגלות הארוכה שבמידה מסוימת הוא עדיין לא שב ממנה, ולכן החורבן והגלות מתייחסים לאדום.
מיכאל כהן (מוזיקאי)

ביוגרפיה

כהן, בנם של במאי הקולנוע אבי כהן והשחקנית מירב גרי ונכדה של אשת התיאטרון פנינה גרי, החל את דרכו המוזיקלית בשיתוף פעולה עם מיכאל מושונוב, ובעצתו הפך לראפר. השניים הקימו את ההרכב כהן@מושון, ולאחר שהפיקו קליפים לשיריהם תפסו את התעניינות חברת התקליטים הד ארצי ששיחררה את אלבומם הראשון "כושר גופני", בשנת 2008. לאחר 3 שנים הוציאו את אלבומם השני, "מחשב לכל ילד", אשר קיבל תשבחות רבות. בו בזמן, הפיק כהן מספר רב של אלבומים וסינגלים לאמנים אחרים, לדוגמה את האלבום "ממשיכים לבעוט" של הצמד פלד ואורטגה.
לאחר שחרור האלבום השני החליט כהן לטוס לארצות הברית, בתחילה התגורר בניו יורק ולאחר מכן עבר לסצנת ההיפ הופ והביטים של לוס אנג'לס. שם פעל תחת שם הבמה CohenBeats, בעיקר כמפיק וכדי ג'יי. כהן בילה שם כ-3 שנים, במהלכן גם שיחרר מיקסטייפ משותף עם מיכאל מושונוב, בשם "חרוימל'ה מכוכב משה" ושחרר מספר רב של הפקות מקוריות יחד עם אמנים אמריקאיים. כהן הופיע פעמיים באתר המוזיקה Boiler Room, פעם אחת בלוס אנג'לס ובפעם השנייה בתל אביב.
בשנת 2014 חזר כהן לישראל, ושחרר את אלבום הסולו הראשון שלו, "ראפ", בהשקה במועדון התדר בתל אביב.
כביש 44

קטע צפוני מערבי

הקטע הצפון מערבי של הכביש, ממחלף חולון עד מחלף השבעה, היה חלק מהדרך הראשית מיפו לירושלים עוד בימי המנדט הבריטי, ונקרא אז, וגם בראשית ימי מדינת ישראל, "כביש ירושלים". בשנת 1961 הוסב שם הקטע ל"דרך השבעה" על שם שבעת הנוטרים שנפלו בסמוך לעיירה הערבית יאזור שהכביש עבר דרכה.
עם פרוץ מלחמת העצמאות רבו ההתקפות על רכבים יהודיים בכביש. שלטונות המנדט הבטיחו לאבטח את הכביש וראשי היישוב דרשו ממנה לעמוד בהתחייבות או לאפשר לארגון ההגנה לאבטח את הכביש.
בראשית ימי מדינת ישראל הכביש עבר דרך העיירה אזור. בתחילת 1963 הוחל בהרחבת הכביש לשני נתיבים בכל כיוון, וסלילת כביש עוקף לאזור, מדרום.
הכביש העוקף הושלם לקראת סוף 1964 ובאוקטובר 1965 חנך השר יגאל אלון רשת תאורה חדשה שהותקנה לכביש.

קטע דרומי מזרחי

חלקו המזרחי של הכביש, מצומת שמשון לצומת נחשון, נסלל כחלק מכביש הגבורה בספטמבר-אוקטובר 1948 לשמש כדרך הראשית לירושלים במקום כביש 424 שנחסם על ידי הלגיון הערבי בלטרון.
החלק המרכזי מצומת נחשון לרמלה נסלל מאוקטובר 1949 ונפתח לתנועה בספטמבר 1950. אורך הקטע היה 12.5 קילומטר ורוחבו 6.5 מטר, מתוכם 5 קילומטר מכוסים באספלט. התנועה לירושלים עברה על כביש 44 עד למלחמת ששת הימים. לאחר המלחמה חודשה התנועה בכביש 424 ועיקר התנועה לירושלים עברה בכביש זה, עד פתיחת כביש 1.
מחנה שרגא

מחנה שרגא הוא מחנה צבאי, הממוקם מערבית לקיבוץ לוחמי הגטאות (צפונית לעיר עכו) ומשמש את חטיבת גולני. במחנה ממוקמות מפקדת חטיבת גולני (מפח"ט גולני), יחידת אגוז שהייתה מסופחת לחטיבת גולני, סיירת גולני (גדס"ר גולני) ופלוגת הקשר (פלחי"ק) של גולני.
המחנה קרוי על שמו של סרן שרגא (יהושפט) מוסטוילישקר-גשרי, שנפל ביוני 1948 בקרב מול כוחות הצבא העיראקי בעמק הירדן. שרגא מוסטוילישקר-גשרי היה איש פלמ"ח וחבר בוועד ההגנה של אזור חיפה, וסגן מפקד גדוד בחטיבת כרמלי. הוא נקבר בבית העלמין הצבאי בהר הרצל בירושלים. 
מחנה שרגא הוקם באזור בו הייתה קיימת התיישבות למן תקופת הברונזה ובאתר ארכאולוגי אשר הועבר מחוץ לתחום הבסיס לאור תלונות רשות העתיקות. קיימים ממצאים למן תקופה זו ועד לתקופה הממלוכית.
בם

אטימולוגיה

ישנן מספר סברות אודות מקור השם בם, שחלקן מתייחסות לאלמנטים מיתולוגיים בהיסטוריה האיראנית. לפי מספר מקורות, מקור שם העיר בנסיך באהמאן, שמוזכר בשאהנאמה של פירדוסי. לאחר שהביס את פאראמארז, אחד מבניו של גיבורי הספר, הודות לסופת חול שהכתה בפאראמארז, בנה בהאמאן כאות ניצחון מבצר בראש גבעה, היכן שניצבת כיום מצודת בם.

היסטוריה

יש הטוענים כי בם נוסדה בתקופת האימפריה הפרתית, אימפריה פרסית ששלטה בין השנים 250 לפנה"ס-226 לספירה. לבם הייתה חשיבות כלכלית ומסחרית בשל מיקומה האסטרטגי על דרך המשי, והייתה ידועה בבגדים ובטקסטיל שיוצרו בה. אבן חווקל, נוסע ערבי וגאוגרף, מתאר את העיר בספרו צורת הארץ (صورة الأرض):
"שם אורגים בגדי כותנה מעולים, יפים ועמידים לזמן רב, אשר נשלחים למדינות וערים רחוקות. הם מכינים אף בגדים מעולים, שכל אחד מהם עולה כ־30 דינר. אלה נמכרים בח'וראסאן, עיראק ומצרים."
המצודה של בם מתוארכת לפני 200 שנה, אך רוב בתי העיר נבנו בתקופת האימפריה הספווית. העיר נזנחה בשל פלישה אפגנית ב־1722, שסיימה את שלטון השושלת הספווית. לאחר שיושבה מחדש, ננטשה העיר שוב בשל פלישה משיראז. העיר אף שימשה בעבר כבסיס צבאי.
העיר המודרנית התפתחה כמרכז חקלאי ותעשייתי, ונהנתה מגידול משמעותי באוכלוסייה. בם הייתה ידועה בעיקר בתמרים ופירות ההדר שלה. בנוסף, שימשה כמרכז תיירות, בשל המצודה השוכנת בה.

רעידת האדמה בשנת 2003

ב־26 בדצמבר 2003, בשעה 5:26 (לפי השעון המקומי), רובה של העיר בם, כולל מצודתה, נהרסו ברעידת אדמה. עוצמת הרעידה נאמדה ב־6.6 בסולם ריכטר, ודווח כי 70% ממבני העיר נהרסו. מספר ההרוגים הרשמי עומד על 26,230 איש. בנוסף, דווח על כ־30,000 פצועים. סוכנות הידיעות האיראנית דיווחה כי המצודה חרבה עד היסוד.
מבני הבוץ בעיר אפשרו למעטים לשרוד, כיוון שלבני הבוץ קברו את האנשים תחתן, במקום ללכוד אותם בכיסי אוויר כפי שקורה במבני בטון. הניצולים המעטים חולצו בשעות הראשונות לאחר הרעידה, על ידי ניצולים אחרים, או כיוון שנלכדו בכיסי אוויר. הניצולה הידועה ביותר הייתה שהרבאנו מאזנדראני, שנלכדה מתחת שולחן בביתה, ליד אוורור, במשך 8 ימים, עד אשר כלב גישוש גילה את מקומה.

לאחר רעידת האדמה

מיד לאחר רעידת האדמה, החלו השלטונות האיראניים לתכנן עיר חדשה ומודרנית שתפתור את הבעיות שהיו קיימות בעיר העתיקה. תכנון העיר החדשה נתקל בהתנגדויות קשות מצד ניצולי רעידת האדמה. למרות זאת, שלטונות איראן החליטו להמשיך בתוכנית, וכעת העיר נבנית מחדש. אף המצודה נבנית מחדש בעזרת סיוע של משרד התרבות ואוניברסיטאות יפניות.

ביטחון ומיזוג אוויר

המצודה הייתה הנקודה הגבוהה ביותר בעיר, וכך חלשה על האזור. בנוסף, בעת צרה היה נסגר שער העיר, ותושביה היו יכולים לחיות זמן רב במצור, בשל הגישה לבאר ולגנים, ובשל העובדה שבעיר גידלו בעלי חיים. חומותיה ומגדליה הגבוהים של העיר אפשרו הגנה נוחה בעת מצור שכזה.
בנוסף, נבנו מגדלי רוח גבוהים מסוגים שונים, שמטרתם הייתה ללכוד רוח נעימה שנשבה באזור, ולהובילה לתוך המבנים שנזקקו לרוח לשם קירור, העפת האבק או שבירת החום המדברי.
פנחס מענית (מוצ'ניק)

ביוגרפיה

פנחס מוצ'ניק נולד באוקראינה ועלה עם הוריו, זהבה וחיים ושתי אחיותיו בשנת 1909 לארץ ישראל. אביו, חיים מוצ'ניק, החל הכשרה חקלאית בחוות אהרנסון בעתלית ואחרי זמן קצר עברה המשפחה לבת שלמה תוך שהיא דבקה בעבודת אדמה ויצור עצמי. בינתיים נוספו עוד שני ילדים למשפחה. כעבור כמה שנים התיישבו בגן שמואל בקבוצת עבודה שעבדה בפרדסי אתרוגים ומטעי זיתים. 
בשנת 1921 הצטרפה המשפחה לראשוני מקימי נהלל ופנחס בן ה-16 לקח חלק מרכזי בהקמת המשק החקלאי ותרומה ליישוב בכלל. הוא נישא לרוזה מענית (ארטרכט) והתיישב במשקו בנהלל ב-1929. במלחמת העולם השנייה התגייס לצבא הבריטי ושרת בבנגזי, לוב עד סיום המלחמה.
למרות שהיה בעל משפחה צעירה שהתמודדה עם קשיי הקיום הבסיסיים, נרתם פנחס מייד עם הקמת המדינה להכשרה והדרכה במושבי עולים בגבול הצפון.

ראש מועצה

מענית הגיע לירוחם באוגוסט 1953 שבה התגוררו 32 משפחות בלבד.
בשנים הראשונות נאבק מענית לספק פרנסה וקיום לאלפי עולים שהגיעו מרומניה, הודו, פרס, מרוקו ועוד בירוחם. אל המשימה הקשה ממילא באותה תקופה של ראשית המדינה, נוספו גם בעיות שפה, תרבות ומיקומו המרוחק של היישוב ממרכז הארץ.
עם זאת, מאבקו של מענית נשא פרי ומפעלים נפתחו ביישוב וסיפקו פרנסה לכ-5000 תושבים. באמצע שנות ה-60 נפתח מפעל "טמפו" ליצור משקאות קלים, "פניציה" ליצור בקבוקים, חברות ליצור תמרוקים וקרמיקה ועוד.
התפטר מתפקידו ב-1969.
ריצ'רד רובי

קריירה מקצוענית

רובי החל את קריירת הכדורסל שלו באוניברסיטת קולורדו, בה שיחק במשך 4 עונות והפך למלך הסלים של הקבוצה. במהלך קיץ 2008 עבר לקבוצת בני השרון מליגת העל בכדורסל, בה שיחק בעונת 2008/2009.
בעונת 2009/2010 שיחק רובי בקבוצת מכבי חיפה.
שבר בצוואר הירך

תסמינים

הסימן או התסמין הקלאסי של שבר בצוואר הירך בגיל המבוגר הוא חוסר יכולת לשאת משקל על הרגל וכאבים. בבדיקה גופנית, לרוב יש קיצור של הרגל הפגועה והיא מסובבת הצידה והחוצה.

אבחון וטיפול

כשיש חשד לשבר בצוואר הירך יש לערוך צילום רנטגן במנח קדמי-אחורי וכן במנח צידי. כשהתשובה הניתנת בתוצאת הרנטגן אינה וודאית, יש לערוך הדמיה בטומוגרפיה ממוחשבת ולעיתים בדימות תהודה מגנטית במקרים בהם יש קושי להבחין בשבר עצמו. מיפוי עצמות פחות יעיל בגיל המבוגר היות שיש לחכות כשבוע לעיתים עד שמודגמים שינויים בעצם הפגועה.

שבר אינטר-טרוכאנטרי

שברים בהם עובר קו השבר בין תלי הירך בעצם עצמה. שברים אלו לרוב מקובעים חיצונית באמצעות ברגים ופלטה. ריפוי שברים אלו טוב יחסית אם המטופל בריא. 
שברים אלו מחולקים ליציבים ושאינם יציבים. 
שבר שאינו יציב הוא שבר מאד מרוסק עם תזוזה גדולה, כשלעיתים החלק המקורב של העצם נפרד וזז. 
הניתוח המקובל במקרה של שבר אינטר-טרוכנטרי הוא ניתוח תחת שיקוף, ביצוע שחזור סגור, הכנסת מסמר לראש עצם הירך וקיבוע, על ידי קיבוע מסוג Dynamic Hip Screw (בראשי תיבות: DHS). 
באופן כללי, לשברים אלו יש סיכוי גבוה מאד יחסית לעבור איחוי (כולל איחוי לא תקין).

תוצאות הניתוח לתיקון השבר

ממחקרים שנערכו בעולם, עלתה הסתברות לקשר ישיר בין משך הזמן לביצוע הניתוח מאז הפגיעה לבין סיכויי ההחלמה והתמותה, באופן, שככל שזמן הניתוח מתרחק מזמן הפגיעה יש עליה משמעותית בתמותה ובסיבוכים.
במחקר שערך משרד הבריאות עלה, כי לאור עידוד ביצוע ניתוח תיקון שבר בצוואר הירך תוך 48 שעות ממועד האשפוז, נרשמה ירידה של כ- 30% בתמותת החולים. 
קיימת חשיבות רבה לטיפול השיקומי הניתן לחולים לאחר הניתוח, ולביצוע פיזיותרפיה והגברת הניידות של חולים אלו.
וים קוק

ביוגרפיה

קוק נולד בספטמבר 1938 במחוז דרום הולנד. בשנת 1961 סיים לימודי מנהל עסקים והחל לעבוד באיגודים מקצועיים. הוא ניהל איגוד מקצועי סוציאליסטי גדול בשנים 1973–1986. בשנת 1986 עזב קוק את האיגוד על מנת להיכנס לפוליטיקה. ב-3 ביוני של אותה השנה הוא נבחר לראשונה לבית הנבחרים. עם כניסתו של קוק לבית הנבחרים, הודיע מנהיג מפלגת הלייבור על פרישתו, וקוק נבחר להחליפו. הוא שימש כמנהיג המפלגה והאופוזיציה לממשלתו של רוד לוברס. בשנת 1989 הוביל את המפלגה בבחירות הארציות. אמנם המפלגה נחלשה במעט, אך הצטרפה לממשלתו השלישית של לוברס, ובכך אפשרה את קיומה. קוק עצמו התמנה לשר הכלכלה ולסגנו של לוברס. הוא החזיק בתפקיד זה עד סוף כהונת הממשלה בשנת 1994.
בבחירות שהתקיימו ב-3 במאי 1994 מפלגת הלייבור הפכה למפלגה הגדולה ביותר בפרלמנט. לאחר משא ומתן ארוך, קוק הצליח להרכיב ממשלה עם המפלגות הליברליות מפלגת העם למען חופש ודמוקרטיה ודמוקרטים 66. ממשלתו של קוק נחשבה לפורצת דרך מכיוון שזו הייתה הממשלה הראשונה מאז שנת 1908 שבה לא הייתה חברה שום מפלגה נוצרית-דמוקרטית.
מטרה מרכזית של ממשלתו של קוק הייתה להוריד את אחוז האבטלה, לאחר מיתון כלכלי קשה של שנים. מדיניות הממשלה הייתה הפחתת מס, תמיכה בתעסוק ושיפור תשתיות. בתקופה זו התרחש טבח סרברניצה בבוסניה והרצגובינה אשר עורר סערה גדולה בשל נוכחותם של חיילי הולנד בבוסניה. הסערה גרמה לנפילתה של הממשלה בשנת 1998. בבחירות שהתקיימו באותה השנה קוק ניצח שוב ושימר את הממשלה במבנה זהה.
ב-15 בדצמבר 2001 הכריז קוק על פרישתו מהפוליטיקה הלאומית לאחר הבחירות שיתקיימו במאי 2002. לאחר עזיבתו, המשיך קוק בפיקוח על עסקים רבים (בין השאר גם של ו-KLM).
קוק היה נשוי ואב לשלושה ילדים. בשנת 2003 קיבל תואר של כבוד מאוניברסיטת מינסטר.
נפטר ב-20 באוקטובר 2018.
מייק הנרי

ביוגרפיה

הנרי נולד בריצ'מונד במדינת וירג'יניה בארצות הברית. לאחר שהוריו האמנים התגרשו כשהיה בן שמונה, הוא התגורר ביחד עם אחיו פטריק אצל אמו. הוא הכיר את סת' מקפרלן דרך אחיו פטריק שלמד איתו בקולג' ברוד איילנד, סיים את אוניברסיטת וושינגטון אנד לי בווירג'יניה.

קריירה

לאחר סיום האוניברסיטה, הנרי נטש קריירת פרסום לטובת ניסיון להצליח כקומיקאי בלוס אנג'לס. בתקופה זו הפך לחבר קרוב של מקפרלן, וזה הציע לו עבודה ככותב בסדרה החדשה איש משפחה.

איש משפחה

בארבע העונות הראשונות של הסדרה הנרי צוין כ"כוכב אורח", רק החל מהפרק "Prick Up Your Ears" בעונה החמישית הוא הפך לחבר בצוות השחקנים הראשי של הסדרה.
הנרי מדבב בסדרה את הדמויות: קליבלנד בראון, קליבלנד בראון ג'וניור, האיש החירש והמשומן, הרברט, קונסואלה וברוס.

המופע של קליבלנד

בשנת 2009, הנרי יצר ספין-אוף לאיש משפחה, ביחד עם מקפרלן וריצ'רד אפל, בשם המופע של קליבלנד. בסדרה הוא חזר לדבב את קליבלנד בראון ואת הרברט, ביחד עם דמויות חדשות כמו: ראלו טאבס, ארץ', מר אמסטרונג, פלורנס ועוד. הנרי סיפר אודות מהלך העבודה על "המופע של קליבלנד":
הסדרה היא באחריותי, וסת' ואני מפקחים על כל התסריטים. אני מביים את משחק הקול ויש לי יש אמירה קריאטיבית על כל הפרקים. כמובן שצריך לקחת בחשבון הערות מהרשת, שברוב המקרים הן די סבירות.
תגובת שיקוע

תגובת שיקוע, ובלועזית: פְּרֶסיפּיטציה (באנגלית: precipitation), היא תוצר ערבוב של שתי תמיסות. בתגובת שיקוע, נוצר מומס במצב מוצק שנקרא משקע, בתוך הממס שלרוב הוא מים. החומר החדש שמורכב משתי התמיסות ישקע לתחתית הנוזל, אלא אם כן הנוזל צפוף יותר ממנו, ובמקרה זה יצוף. משקע יכול להיווצר גם כאשר התמיסה רוויה, כמו במקרה של גשם, כאשר העננים אינם עומדים בעומס הנוזלים. בניגוד לערבוב מלאכותי שנעשה על ידי האדם, גשם הוא משקע טבעי.

תהליך שיקוע של תרכובות יוניות

בעת ערבוב שתי תמיסות של תרכובות יוניות, יון חיובי (מתכת) מתרכובת אחת ויון שלילי (אל-מתכת) מהתרכובת השנייה מתאחדים לתרכובת נפרדת. המשקע לרוב נוצר במצב צבירה מוצק.
דוגמה: עירבבו את התמיסה של התרכובת היונית נתרן כלורי (NaCl) אשר מורכבת מהיסודות נתרן וכלור, ואת התמיסה של התרכובת כסף חנקתי (AgNO₃) אשר מורכבת מהיסוד כסף ומיון חנקתי. מערבוב תמיסות שתי התרכובות נוצרה תרכובת חדשה: כסף כלורי (AgCl) במצב צבירה מוצק, זהו המשקע. שני היונים הנותרים, נתרן ויון חנקתי אינם מצטרפים לתרכובת ונשארים פרודים. יונים שאין לוקחים חלק בתגובת שיקוע נקראים יונים משקיפים, ונמצאים במצב aqueous (כאשר הם מוקפים במולקלות קוטביות של מים).
התהליך לעיל מיוצג כימית כך:
AgNO3(aq) + NaCl(aq) ----> AgCl₍ₛ₎ + Na⁺(aq) + NO⁻3(aq)
ניסוח הנטו של תגובת השיקוע ייוצג כימית כך:
Ag⁺(aq) + Cl⁻(aq) ----> AgCl₍ₛ₎

יונים משקיפים

באופן תאורטי, תגובת שיקוע יכולה להתרחש גם על ידי זוג היונים השני (היונים המשקיפים, יון הנתרן (Na⁺) והיון החנקתי (-NO3), יגיבו, אך בפועל אין התגובה מתרחשת. יונים אשר ממוקמים בטור הראשון של הטבלה המחזורית – מתכות אלקליות (כלומר, בעלי אלקטרון אחד ברמת האנרגיה האחרונה שבאטום) אינם יוצרים תרכובות יוניות קשות תמס היוצרות משקע. כמו כן, קטיון האמוניום (⁺NH₄) גם הוא יוצר תרכובות יוניות קלות תמס.
קטכולאמין

קטכולאמין (באנגלית: Catecholamine) הוא תרכובת אורגנית המכילה קבוצת קטכול (קבוצת בנזן המכילה שתי קבוצות צד הידרוקסיליות) ומתמיר אמיני.

יצירת קטכולאמינים

הקטכולאמינים מיוצרים מחומצת האמינו טירוזין. חומרים אלו מסיסים במים ונקשרים לחלבונים שונים, ובאופן זה מועברים בזרם הדם בגוף.
הטירוזין מגיע אל גופינו בצורת חלבון דרך המזון הנצרך, או על ידי הידרוקסילציה של חומצת האמינו פנילאלנין על ידי האנזים פנילאלנין הידרוקסילאז.

פירוק קטכולאמינים

COMT הוא אנזים שמפרק קטכולאמינים בנוזל החוץ-תאי.

מוליכים עצביים מקבוצת הקטכולאמינים

בגוף האדם, ישנם מספר מוליכים עצביים מרכזיים המשתייכים לקבוצת הקטכולאמינים. המוליכים הקטקולאמיניים הם חלק ממערכות המוליכים העצביים המרכזיות של המוח. העיקריים שבהם הם אדרנלין (אפינפרין), נוראדרנלין ודופמין והם משתייכים גם לקבוצת המונואמינים. 
אדרנלין ונוראדרנלין משתחררים מליבת יותרת הכליה, והם בעלי תפקיד מכריע בוויסות תגובת הילחם או ברח בגוף.
מוליכים עצביים מקבוצת הקטכולאמינים מיוצרים מחומצות האמינו טירוזין ופנילאלנין. הטירוזין נאגר בנוירונים מפרישי קטכולאמינים, ודורש מספר תגובות על מנת להפוך למוליך העצבי הרצוי בגוף.
היצור של קטכולאמינים מווסת על ידי אנזים המכונה מונואמין אוקסידאז.
רמת השחרור של קטכולאמינים בקליפת המוח הקדם-מצחית יכולה לשנות במהירות את חוזק הקשרים ברשתות קדם מצחיות, כדי לתאם בין מצבים קוגניטיביים ותודעתיים לבין הדרישות הפיזיולוגיות המתעוררות בעקבות גירויים ואירועים שונים בסביבה.
רמות גבוהות של קטכולאמינים, המופרשות בשעת לחץ כתגובה למצבי מתח, יכולים לדכא במהירות את הפעילות של קליפת המוח הקדם-מצחית ולהעביר אותה למצב "offline" כדי להגיב לסכנה על ידי העברת השליטה על ההתנהגות למערכות פרמיטיביות יותר כמו האמיגדלה והסטריאטום שמתווכים תגובות אינסטינקטיביות.

היבטים רפואיים

קיימות מספר תרופות בשוק שהן אנלוגים של הקטכולאמינים.
אחמד סבע

קריירה

לאחר 12 שנים בהן שיחק באיחוד מג'ד אל-כרום, הפועל עכו והפועל בני לוד, חתם סבע ב-19 בינואר 2009 על חוזה לשנה אחת עם מכבי נתניה, אליה הצטרף בתחילת העונה שלאחר מכן. בעונת 2009/2010, שהייתה שנתו הראשונה בקבוצה, סיים סבע כמלך שערי הקבוצה עם 9 כיבושים. באותה עונה רשם סבע את הופעתו הראשונה בליגה האירופית, בה כבש נגד סליימה וונדרס ממלטה בניצחון 3–0.
בעונת 2010/2011 הפך סבע לאחד השחקנים המשמעותיים ביותר של מכבי נתניה, והיה אחד מהגורמים להגעתה של הקבוצה לחצי גמר גביע המדינה ולפלייאוף העליון בליגה. בעונה זו, שוב סיים סבע כמלך השערים של הקבוצה עם 12 כיבושים. ביוני 2011, האריך סבע את חוזהו במכבי נתניה לעוד 3 שנים, עם שכר של 130 אלף דולר לעונה.
בתחילת עונת 2011/2012 קיבל סבע את סרט הקפטן לאחר עזיבתו של הקפטן הקודם, אוראל דגני. את עונה זו סיים סבע בתור השחקן המצטיין של הקבוצה, כאשר זכה בתואר מלך השערים של ליגת העל עם 20 כיבושים, אחרי 27 שנים שלא זכה בתואר זה שחקן ממכבי נתניה. כמו כן, נבחר סבע באותה עונה לכדורגלן העונה בישראל.
בעונת 2012/2013 כבש סבע את שערו השני בקריירה בליגה האירופית, בניצחון 1–0 על קופס מפינלנד בשלב המוקדמות של המפעל. ב-4 בנובמבר 2012 כבש סבע את השער הראשון וההיסטורי באצטדיון העירוני החדש בנתניה במשחק הבכורה באצטדיון, בו ניצחה מכבי נתניה 2–1 את הפועל תל אביב. ב-9 במרץ 2013 כבש סבע את שער הליגה ה-50 שלו במכבי נתניה, בהפסד 1–2 למכבי חיפה. בתום העונה ירד עם מכבי נתניה לליגת הלאומית, ועזב את הקבוצה לאחר ששיחק ארבע שנים במדיה, בהן כבש 51 שערי ליגה, ובסך הכל 62 שערים בכל המסגרות.
ב-16 במאי 2013 חתם סבע בקבוצת עירוני קריית שמונה, ששילמה עבורו כחצי מיליון שקלים. סבע לא הצליח להשתלב בהרכב הקבוצה, ובינואר 2014 חתם בהפועל רעננה. כעבור חודש ביקש סבע להשתחרר מרעננה ולמעשה סיים את העונה.
ב-30 ביולי 2014 חזר סבע לקבוצת הפועל בני לוד מהליגה הלאומית, וחתם על חוזה לעונה אחת במועדון. ב-13 בנובמבר 2014 עזב את מהמועדון ומונה למאמן-שחקן בקבוצת נעוריו איחוד מג'ד אל-כרום מליגה א'. בינואר 2015 חתם בקבוצה הפלסטינית הילאל אל-קודס ובעונת 2015/2016 עבר להפועל כפר כנא מליגה א'.
בסוף עונת 2015/2016 פרש ממשחק פעיל ומונה למאמן איחוד מג'ד אל-כרום. ביוני 2017 מונה למאמן קבוצת הפועל אום אל-פחם מליגה א', אך כעבור חמישה חודשים התפטר מתפקידו.
הכדורגלן דיא סבע הוא בן דודו.
שבת בשבתו (ספר)

שבת בשבתו הוא ספר פופולרי בן שני כרכים על סדר פרשיות השבוע, שליקט וערך אברהם שטאל.
הספר הוא ריכוז של חוברות על פרשת השבוע שיצאו מדי שבוע, בין השנים ה'תשי"ט – ה'תשכ"ב, על ידי אברהם שטאל, שעבד באותה תקופה במחלקה לתרבות תורנית של משרד החינוך. החוברות יצאו על ידי המחלקה לתרבות תורנית ונועדו לשמש את מדריכי הנוער שפעלו ביישובי עולים ובעיירות פיתוח. חלק מן השיחות נכתב בידי כותבים נוספים, ובראשם בן ציון גרשוני.
בין השנים ה'תשכ"ג - ה'תשכ"ד רוכז החומר בסדרה בת עשרים ושתיים חוברות שיצאה בשם "לשבתות ולחודשים". בשנת ה'תשכ"ו יצא לראשונה כל החומר במתכונת של ספר, אולם לא בדפוס רגיל אלא במהדורה משוכפלת. הספר הכיל שני כרכים והוא יצא בשם המקורי – "שבת בשבתו".
הספר זכה לאהדה רבה בחוגים רחבים בציבור הדתי והכללי. בעקבות זאת עלתה היוזמה להוציאו מחדש במהדורת דפוס רגילה. הוא נערך מחדש ונוסף לו מפתח עניינים, ובשנת ה'תש"ל - ה'תשל"א יצא לאור בשני כרכים בהוצאת "תרבות וחינוך".
בשנת ה'תשל"ט יצא הספר במהדורה חדשה על ידי הוצאת "מורשת".
גארודה

הגארודה (סנסקריט: गरुड) הוא עוף מיתי שמקורו במיתולוגיה ההינדואית ובמיתולוגיה הבודהיסטית והוא מוכר כמלך הנשרים (או מלך העיטים).

במיתולוגיה

מסופר שהגארודה היה "רכבו" של וישנו, והיה במאבק תמידי עם נחשי הנאגות. באחת האגדות מסופר על האל אינדרה שאיבד את כוחותיו. וישנו הציע לו לקבלם בחזרה אם ישתה את הנקטר האלוהי - אמריטה, המצוי בקרקעית האוקיינוס. השדים שרצו למנוע מאינדרה לרכוש בחזרה את כוחותיו הגעישו את האוקיינוס, ובכך יצרו כד של הנקטר. לאחר מכן התרחש מאבק גדול על הנקטר בין האלים לשדים, והאל וישנו, שהצליח להניח את ידיו על הכד, העבירו לגארודה שהתבקש להעביר את הכד לגן העדן. הגארודה נעצר על ידי על השדים בארבעה מקומות שונים, ובהם קצת מן הנקטר נשפך על האדמה, והפכה למקודשת.
פעם ב-12 שנה עולים לרגל לאותם מקומות עשרות מיליוני אנשים מדתות וזרמים שונים.
הגארודה מופיע בסמליהן של אינדונזיה ותאילנד והוא שמה של חברת התעופה הלאומית של אינדונזיה.
בשנת 2004 יצא סרט קולנוע תאילנדי בשם "גארודה" (Garuda) העוסק בעוף המיתי.